นักมายากลที่มีผู้ติดตาม 24 ล้านคน ในโลกออนไลน์
หากพูดถึงนักมายากล เมื่อก่อนเราอาจนึกถึง เดวิด คอปเปอร์ฟิลด์ หรือ เดวิด เบลน แต่ในปัจจุบัน นักมายากลที่มีคนติดตามผลงานมากที่สุด ไม่ใช่บุคคลเหล่านี้  กลับเป็นชายที่อายุเพียง 25 ปี ชื่อว่า “จูเลียส ดีน”  เด็กหนุ่มคนนี้เป็นใคร เรื่องราวน่าสนใจอย่างไร ลงทุนแมนจะเล่าให้ฟัง
17 ต.ค. 2562

นักมายากลที่มีผู้ติดตาม 24 ล้านคน ในโลกออนไลน์ / โดย ลงทุนแมน
หากพูดถึงนักมายากล
เมื่อก่อนเราอาจนึกถึง เดวิด คอปเปอร์ฟิลด์ หรือ เดวิด เบลน
แต่ในปัจจุบัน นักมายากลที่มีคนติดตามผลงานมากที่สุด ไม่ใช่บุคคลเหล่านี้
กลับเป็นชายที่อายุเพียง 25 ปี ชื่อว่า “จูเลียส ดีน”
เด็กหนุ่มคนนี้เป็นใคร เรื่องราวน่าสนใจอย่างไร
ลงทุนแมนจะเล่าให้ฟัง
จูเลียส ดีน เป็นชาวอังกฤษ เกิดเมื่อปี ค.ศ. 1994
โดยตั้งแต่ตอนเด็ก เขามีความหลงใหลในมายากลเป็นอย่างมาก
เนื่องจากชื่นชอบปฏิกิริยาของคนดูเวลาทึ่งกับการแสดงต่างๆ
จากนั้น เขาก็ได้ฝึกฝนการเล่นกล และไปแสดงทุกที่เมื่อมีโอกาส ไม่ว่าจะเป็นงานโรงเรียน ตามร้านสังสรรค์ หรือแม้กระทั่งงานแต่งงาน
และอีกสิ่งหนึ่งที่เขาสนใจ เหมือนกับเด็กคนอื่นทั่วไป คือสื่อสังคมออนไลน์
ระหว่างที่ไปเรียนต่อระดับมหาวิทยาลัยในสหรัฐอเมริกา เขาได้เห็นคนดังหลายคน สร้างชื่อเสียงขึ้นมาจากโซเชียลเน็ตเวิร์ก จึงเกิดความคิดที่อยากจะสร้างคอนเทนต์คลิปวิดีโอแสดงมายากลบนโลกอินเทอร์เน็ตบ้าง
เมื่อปี 2012 จูเลียส จึงเริ่มอัดวิดีโอการแสดง ตัดต่อคลิปด้วยตนเอง และทยอยโพสต์ลงช่อง YouTube
แต่ปรากฏว่ามันไม่ได้รับการตอบรับที่ดีสักเท่าไหร่ เพราะแทบจะไม่มีคนดู หรือค้นหาคลิปของเขาเจอเลย
เขาได้เรียนรู้จากความล้มเหลวดังกล่าว และกลับมาวางแผนใหม่ เพื่อพัฒนาผลงานให้เป็นรู้จักมากขึ้น
สิ่งแรกที่ทำคือ ปรับปรุงเนื้อหาของคลิปวิดีโอให้มีคุณภาพ และดึงดูดผู้ชม
ที่ผ่านมา การแสดงของจูเลียส เป็นในลักษณะมายากลตามท้องถนน (Street Magic)
แต่ต่อมาเขาได้หันมาเพิ่มคลิปมายากลแบบแกล้งคน (Prank Magic) ซึ่งค่อนข้างได้รับความนิยมจากโลกออนไลน์
และนอกเหนือจากคอนเทนต์ที่ดีแล้ว อีกเรื่องที่เขาให้ความสำคัญมากคือ การวางแผนนำเสนอให้เหมาะสมกับพฤติกรรมการเสพสื่อของผู้บริโภค ที่แตกต่างกันไปในแต่ละแพลตฟอร์ม
สำหรับ Facebook นั้น เขาพบว่าคนส่วนใหญ่มักเล่นในที่ทำงาน และเลื่อนหน้าจอลงอย่างรวดเร็ว โดยไม่เปิดเสียง
ดังนั้น คลิปวิดีโอจะต้องมีระยะเวลาไม่ยาวมาก มุ่งเน้นไปที่การแสดง และต้องใส่คำบรรยายด้วย
นอกจากนี้ การตั้งชื่อ หรือออกแบบปกคลิป ให้น่าสนใจพอที่คนจะกดเข้ามาชม ก็เป็นสิ่งที่เขามักจะใช้เวลาคิดวิเคราะห์อย่างจริงจัง
อย่างไรก็ตาม ในช่วงแรก เพจก็ยังมีผู้ติดตามน้อยอยู่ดี
เขาจึงลงทุนส่งข้อความไปถึงเพจต่างๆ เพื่อขอให้ช่วยแชร์คลิปของเขา ซึ่งส่วนใหญ่ถูกปฏิเสธ หรือต้องเสียค่าโฆษณา
แต่แล้วเมื่อปี 2016 ก็มีนักดนตรีรายหนึ่ง ซึ่งมีผู้ติดตามอยู่ 6 ล้านคน ตกลงแชร์คลิปให้
ผลปรากฏว่า ผู้คนให้ความสนใจจนกลายเป็นไวรัล ทำให้คนตามไปกดไลก์เพจเฟซบุ๊กของจูเลียส เพิ่มขึ้นจาก 100 เป็น 7,000 ราย ภายในคืนเดียว
ในขณะที่บนแพลตฟอร์มอื่น ก็จะมีพฤติกรรมแตกต่างกันไป
เช่น YouTube ผู้ชมจะตั้งใจเข้ามาดูเนื้อหาอย่างจริงจัง ทำให้สามารถถ่ายคลิปยาว และใส่รายละเอียดการแสดงได้มากกว่า
ส่วนใน Instagram นั้น เขาพบว่าการกระตุ้นให้เกิดการกระทำบางอย่าง (Call to Action) เช่น ทิ้งท้ายคลิปว่าขอให้ช่วยกดติดตามบัญชีจริงด้วย เพราะใน Instagram มีบัญชีปลอมจำนวนมาก
นอกจากนี้ ยังมีแอปพลิเคชัน Snapchat ที่เขาทำคลิปสั้นๆ คอยอัปเดตเรื่องราวการเล่นกลในชีวิตประจำวัน
และในอนาคต เขาก็กำลังมองโอกาสที่จะทำคอนเทนต์ในรูปแบบซีรีส์บน Netflix อีกด้วย
ด้วยเหตุนี้ นับตั้งแต่ปี 2016 ที่โลกออนไลน์เริ่มรู้จักเขา จูเลียส ก็ใช้กลยุทธ์เหล่านี้เรื่อยมา
ผ่านมาถึงปัจจุบัน จำนวนผู้ที่ติดตาม จูเลียส ดีน ในแต่ละแพลตฟอร์ม มีดังต่อไปนี้
Facebook 17,300,000 ราย
Instagram 6,100,000 ราย
YouTube 837,000 ราย
Snapchat 500,000 ราย
ทำให้ล่าสุด เขามีฐานคนดูคลิปแสดงมายากล รวมทุกช่องทางไม่ต่ำกว่า 24 ล้านคน
มากกว่า เดวิด คอปเปอร์ฟิลด์ นักมายากลที่ร่ำรวยที่สุดในโลก ซึ่งมีผู้ติดตามใน Facebook เพียง 1 ล้านคน
ทั้งนี้มีการประเมินว่า จูเลียส ดีน มีทรัพย์สินประมาณ 30 ล้านบาท จากการสร้างผลงานบนโลกออนไลน์ดังกล่าว
เรื่องนี้ให้แง่คิดกับเราว่า
จริงๆ แล้ว สิ่งที่ทำให้คนเราประสบความสำเร็จ คงจะไม่ใช่เวทมนตร์ใดๆ
แต่เป็นการทำงานเบื้องหลังอย่างหนัก ในการวางแผน และประยุกต์ใช้เครื่องมือต่างๆ อย่างมีประสิทธิภาพ
เพื่อให้ได้สินค้า หรือบริการตรงตามความต้องการของผู้บริโภคมากที่สุด
แม้เราจะไม่ได้มีชื่อเสียงมาก่อน
แต่หากเราวางแผนมาดี เราก็อาจกลายเป็นซูเปอร์สตาร์ได้
เหมือนกรณีของ จูเลียส ดีน คนนี้..
----------------------
Blockdit โซเชียลมีเดีย รูปแบบใหม่
----------------------
คนที่อยากเห็นชมเขาเล่นมายากล ลองดูได้ที่เพจของเขา 
References
-
-
-
-
-